Politidirektoratet vurderer om politiet likevel skal være bevæpnet etter første desember. Det bekrefter beredskapssjef i politidirektoratet Kaare Songstad overfor TV 2.

En av grunnene er den pågående situasjonen i Sverige, der det 25 år gamle IS-medlemmet Mutar Muthanna Majid er etterlyst. Ifølge Aftonbladet kan ha et titalls allierte i Sverige, og han er nå også etterlyst i Norge.

– Det er sannsynlig at bevæpningen forlenges, sier Songstad.

Han understreker at politiet ikke sitter på noe konkret informasjon som tyder på at den ettersøkte mannen i Sverige er kommet til Norge.

– Likevel sendte vi altså denne informasjonen ut gjennom såkalt riksvarsling klokken 22 i går, for at våre mannskaper skulle være forberedt om det skulle bli en aktuell situasjon, sier han.

Styrket etterretning

PST og politiet har denne uken iverksatt deler av det de kaller terror- sabotasjeplanverket. Det innebærer først og fremst en nasjonal styrking av etterretningsinnsatsen, for at PST og og politiet skal ha et best mulig grunnlag for å fange opp og forebygge eventuell planlegging av terror relatert til Norge.

– Vi har derfor løpende kontakt med PST om denne saken. Det er viktig for meg å få frem at det ikke foreligger noe informasjon som knytter angrepene i Frankrike, eller gjerningspersonene der, til Norge, sier Songstad.

Politiet opplyser at de heller ikke har informasjon som knytter den aktuelle personen i Sverige til noen aktiviteter i Norge.